钦定古今图书集成/明伦汇编/氏族典/第336卷 > 刘旻
## 钦定古今图书集成/明伦汇编/氏族典/第336卷 > 刘旻

按《五代史东汉世家》：“旻，汉高祖母弟也。初名崇。为人
美须髯，目重瞳子。少无赖，嗜酒好博。尝黥为卒高祖
事晋为河东节度使，以旻为都指挥使。高祖即帝位，
以为太原尹、北京留守、同中书门下平章事。隐帝时，
累加中书令。周太祖之自魏入也，白汉太后立旻子
赟为汉嗣，人皆知太祖之非实意也，旻独喜。已而周”
太祖果代汉降，封赟湘阴公。旻奉书周太祖，求赟归
太原，而赟已死，旻恸哭，以周广顺元年正月戊寅，即
皇帝位于太原。周太祖崩，旻闻之喜，遣使乞兵于契
丹，契丹遣杨衮将铁马万骑以助旻。是时，世宗新即
位，以为“旻幸周有大丧，而天子新立，必不能出兵，宜
自将以击其不意。”自宰相冯道等多言不可，世宗意
甚锐。显德元年，亲征，战于高平，旻大败，以忧得疾。明
年卒，子承钧立。